ການນຳລັດ, ສະພາແຫ່ງຊາດຕ້ອນຮັບແລະພົບປະກັບພະເຈົ້າຈັກກະພັດ Akihito ແລະ ພະມະເຫສີຍີ່ປຸ່ນ
(ທ່ານປະທານປະເທດເຈິ່ນດ້າຍກວາງ ຕ້ອນຮັບ ແລະ ພົບປະກັບ
ພະເຈົ້າຈັກກະພັດ Akihito ແລະ ພະມະເຫສີຍີ່ປຸ່ນ)
ໂດຍໄດ້ຮັບຄຳເຊີນຂອງທ່ານປະທານປະເທດຫວຽດນາມ ເຈິ່ນດ້າຍກວາງ ແລະ ພັນລະຍາ, ພະເຈົ້າຈັກກະພັດ Akihito ແລະ ພະມະເຫສີ ຍີ່ປຸ່ນ ໄດ້ສະເດັດມາເຖິງຮ່າໂນ້ຍໃນການຢ້ຽມຢາມທາງລັດຖະກິດຫວຽດນາມ ໃນລະຫວ່າງວັນທີ 28/02-05/03/2017. ພາຍຫຼັງພິທີຕ້ອນຮັບຢ່າງເປັນທາງການໃນຕອນເຊົ້າວັນທີ 1/3, ຢູ່ສຳນັກງານປະທານປະເທດ, ທ່ານປະທານປະເທດ ເຈິ່ນດ້າຍກວາງ ແລະ ພັນລະຍາ ໄດ້ມີການພົບປະເຈລະຈາກັບ ພະເຈົ້າຈັກກະພັດ ແລະ ພະມະເຫສີ ຍີ່ປຸ່ນ. ທ່ານປະທານປະເທດ ເຈິ່ນດ້າຍກວາງ ແລະ ພັນລະຍາ ໄດ້ສະແດງຄວາມຂ່ຳນັບຊົມເຊີຍ ພະເຈົ້າຈັກກະພັດ Akihito ແລະ ພະມະເຫສີ ເປັນຄັ້ງທຳອິດທີ່ສະເດັດມາຢ້ຽມຢາມທາງລັດຖະກິດເຖິງປະເທດຫວຽດນາມ, ຖືນີ້ແມ່ນການຢ້ຽມຢາມທີ່ມີຄວາມໝາຍປະຫວັດສາດໃນການພົວພັນສອງປະເທດ; ສະແດງຄວາມເຊື່ອໝັ້ນວ່າ ການຢ້ຽມຢາມຂອງ ພະເຈົ້າຈັກກະພັດ ແລະ ພະມະເຫສີ ຈະປະກອບສ່ວນເພີ່ມທະວີຄວາມໄວ້ເນື້ອເຊື່ອໃຈ, ຄວາມເຂົ້າອົກເຂົ້າໃຈ ແລະ ນ້ຳໃຈ ລະຫວ່າງປະຊາຊົນສອງປະເທດ, ຜ່ານນັ້ນພັດທະນາການພົວພັນຄູ່ຮ່ວມມືຍຸດທະສາດອັນກວ້າງເລິກ ຫວຽດນາມ-ຍີ່ປຸ່ນ ໃນໄລຍະຈະມາເຖິງໃຫ້ດີກ່ວາອີກ. ທ່ານປະທານປະເທດ ເຈິ່ນດ້າຍກວາງ ໄດ້ສະແດງຄວາມຂອບອົກຂອບໃຈ ຕໍ່ຄວາມສົນໃຈ ແລະ ນ້ຳໃຈຂອງພະເຈົ້າຈັກກະພັດ, ພະມະເຫສີ, ລາດຊະວົງ. ພະເຈົ້າຈັກກະພັດ ແລະ ພະມະເຫສີ ຍີ່ປຸ່ນ ກໍ່ສະແດງຄວາມປິຕິຊົມຊື່ນເປັນຄັ້ງທຳອິດທີ່ໄດ້ສະເດັດມາຢ້ຽມຢາມຫວຽດນາມ; ຂອບໃຈການຕ້ອນຮັບອັນສົມກຽດ ແລະ ອົບອຸ່ນຂອງປະທານປະເທດ ເຈິ່ນດ້າຍກວາງ, ພັນລະຍາ, ລັດ ແລະ ປະຊາຊົນຫວຽດນາມ.
ການນຳສອງທ່ານພ້ອມກັນຫວນຄືນປະຫວັດສາດແຫ່ງການພົວພັນແລກປ່ຽນທີ່ມີມາແຕ່ດົນນານ ລະຫວ່າງປະຊາຊົນສອງປະເທດ ແລະ ຕໍ່ໜ້າບັນດາບາດກ້າວພັດທະນາຢ່າງໄວວາ ແລະ ດີງາມຂອງການພົວພັນລະຫວ່າງຫວຽດນາມ ແລະ ຍີ່ປຸ່ນ ໃນກວ່າ 40 ປີ ຜ່ານມາ ແລະ ປາຖະໜາຢາກຊຸກຍູ້ການພົວພັນຮ່ວມມືມິດຕະພາບ ລະຫວ່າງສອງປະເທດໃນໄລຍະຈະມາເຖິງໃຫ້ດີກວ່າອີກ. ພະເຈົ້າຈັກກະພັດ Akihito ຖືວ່າ ການພົວພັນແລກປ່ຽນໃນປະຫວັດສາດ ແມ່ນພື້ນຖານສຳຄັນເພື່ອໃຫ້ສອງປະເທດຊຸກຍູ້ການຮ່ວມມື ເພື່ອການພັດທະນາຂອງແຕ່ລະປະເທດ ແລະ ການພົວພັນມິດຕະພາບຫວຽດນາມ-ຍີ່ປຸ່ນ.
ແລະກໍ່ທີ່ການຕ້ອນຮັບ, ທ່ານປະທານປະເທດ ເຈິ່ນດ້າຍກວາງ ແລະ ພັນລະຍາ ໄດ້ແນະນຳໃຫ້ ພະເຈົ້າຈັກກະພັດ ແລະ ພະມະເຫສີ Akihito ກ່ຽວກັບພື້ນຖານວັດທະນະທຳຫວຽດນາມ, ແລະ ສະແດງຄວາມປາຖະໜາ ຢາກໄດ້ ຕ້ອນຮັບສະມາຊິກລາຊະວົງຍີ່ປຸ່ນຫຼາຍຄົນ ສະເດັດມາຢ້ຽມຢາມຫວຽດນາມ ໃນປີ 2018 ເນື່ອງໃນໂອກາດທີ່ສອງປະເທດຈັດພິທີສະເຫຼີມສະຫຼອງ 40 ປີ ແຫ່ງວັນສ້າງຕັ້ງການພົວພັນທາງການທູດ ແລະ ພ້ອມກັບຝ່າຍຫວຽດນາມເຂົ້າຮ່ວມບັນດາເຫດການສະເຫຼີມສະຫຼອງ.
ທ່ານນາງປະທານສະພາແຫ່ງຊາດຫວຽດນາມ ຫງວຽນທິກິມເງິນ ໄດ້ມີການພົບປະກັບ
ພະເຈົ້າຈັກກະພັດ Akihito ແລະ ພະມະເຫສີ ຍີ່ປຸ່ນ
ຕອນບ່າຍຂອງວັນດຽວກັນ, ທ່ານນາງປະທານສະພາແຫ່ງຊາດຫວຽດນາມ ຫງວຽນທິກິມເງິນ ໄດ້ມີການພົບປະກັບພະເຈົ້າຈັກກະພັດ Akihito ແລະ ພະມະເຫສີ ຍີ່ປຸ່ນ, ຜູ້ນຳທັງສອງສະແດງຄວາມພາກພູມໃຈຕໍ່ໜ້າການພັດທະນາຢ່າງດີງາມຂອງການພົວພັນຮ່ວມມືມິດຕະພາບຫວຽດນາມ-ຍີປຸ່ນ, ໃນນັ້ນມີການຮ່ວມມືໃນຂົງເຂດເສດຖະກິດ, ວັດທະນະທຳ, ການທ່ອງທ່ຽວ, ການພົວພັນແລກປ່ຽນປະຊາຊົນ…ຊຶ່ງນັບມື້ນັບໄດ້ຮັບການເພີ່ມທະວີ ແລະ ຢືນຢັນຄວາມຫວັງຢາກພັດທະນາການພົວພັນມິດຕະພາບຫວຽດນາມ-ຍີປຸ່ນໃຫ້ແທດເໝາະກັບຄວາມຫວັງ ແລະ ຜົນປະໂຫຍດຂອງປະຊາຊົນ 2 ປະເທດ. ສ່ວນພະເຈົ້າຈັກກະພັດຍີປຸ່ນ ໄດ້ຂອບໃຈຕໍ່ການຕ້ອນຮັບຢ່າງສົມກຽດ, ອົບອຸ່ນຂອງການນຳ ແລະ ປະຊາຊົນຫວຽດນາມ, ພ້ອມກັນນັ້ນ ພະອົງກໍສະແດງຄວາມຫວັງວ່າ ການຢ້ຽມຢາມຈະປະກອບສ່ວນເຮັດໃຫ້ ການພົວພັນຮ່ວມມືມິດຕະພາບຫວຽດນາມ-ຍີປຸ່ນເລິກເຊິ່ງຍິ່ງໆຂຶ້ນ.
ເນື່ອງໃນໂອກາດພະເຈົ້າຈັກກະພັດ ແລະ ພະມະເຫສີຍີປຸ່ນສະເດັດມາຢ້ຽມຢາມຫວຽດນາມ, ບັນດາອົງການສື່ມວນຊົນຍີປຸ່ນໄດ້ແນະນຳຮູບພາບຂອງ ພະເຈົ້າຈັກກະພັດ ແລະ ພະມະເຫສີຍີປຸ່ນເມື່ອໄດ້ຮັບການຕ້ອນຮັບຢ່າງສົມກຽດຢູ່ຫວຽດນາມ. ໜັງສືພິມ Mainichi ໄດ້ລົງພິມຮູບຂອງທ່ານນາງຮອງປະທານປະເທດຫວຽດນາມ ດັ້ງທິຫງອກທິ້ງ ອອກໄປສະໜາມບິນຕ້ອນຮັບ ພະເຈົ້າຈັກກະພັດ ແລະ ພະມະເຫສີຍີປຸ່ນເມື່ອຕອນບ່າຍວັນທີ 28/2. ໜັງສືພິມ Asahi ໄດ້ຄັດຄຳເວົ້າຂອງທ່ານນາຍົກລັດຖະມົນຕີຫວຽດນາມ ຫງວຽນຊວນຟຸກ ຊຶ່ງເນັ້ນໜັກວ່າ ການສະເດັດມາຢ້ຽມຢາມຫວຽດນາມຂອງ ພະເຈົ້າຈັກກະພັດ ແລະ ພະມະເຫສີຍີປຸ່ນແມ່ນເຫດການປະຫວັດສາດ, ເປີດໜ້າປະຫວັດສາດໃໝ່ໃນການພົວພັນມິດຕະພາບລະຫວ່າງ 2 ປະເທດ.
(ແຫຼ່ງຄັດຈາກ VOV)